Zhodnotenie

finančných, ekonomických, environmentálnych vplyvov a vplyvov na zamestnanosť

1.	 Dopad na verejné financovanie
Návrh zákona bude mať dopad na verejné financie. Tento dopad vyplýva
-	z nového znenia § 46, na základe ktorého bude naďalej možný postih za porušenie iných povinností ustanovených všeobecne záväznými nariadeniami obcí, nie však už inými všeobecne záväznými právnymi predpismi, t.j. zmena § 46 nebude mať dopad na rozpočty obcí. Odhadovaný dopad na štátny rozpočet je úbytok cca 1 031 000 Sk (ide o príjmy z pokút podľa § 46 uložených obvodnými úradmi v roku 2004),
-	z vypustenia § 48, ktoré bude znamenať úbytok príjmov štátneho rozpočtu cca o 1 258 000 Sk (odhad podľa príjmov z pokút uložených obvodnými úradmi podľa § 48 v roku 2004). Dopad na rozpočty obcí nie je možné uviesť, pretože príjmy obcí z pokút, ktoré obce uložili za priestupky, sa nesleduje,
-	zo zvýšenia hornej hranice pokút za jednotlivé priestupky, ktoré zvýši príjmy štátneho rozpočtu. Príjmy štátneho rozpočtu z pokút uložených obvodnými úradmi v roku 2004 predstavovali 13 631 625 Sk. Na základe väčšinou dvojnásobného zvýšenia hornej hranice pokút sa odhaduje, že príjem štátneho rozpočtu z pokút uložených obvodnými úradmi za priestupky môže byť maximálne približne 27 000 000 Sk.
Návrh nebude mať dopad na príjmy obcí z pokút za priestupky, pretože  ich príslušnosť na prejednávanie priestupkov ostáva takmer nezmenená. V porovnaní s platným stavom obciam pribudne len jedna nová príslušnosť na prejednávanie priestupkov - podľa zákona č. 445/1990 Zb. Od nadobudnutia jeho účinnosti však obvodné úrady dosiaľ neprejednávali nijaký priestupok podľa tohto zákona, takže tento presun nepredstavuje nijaký úbytok pre štátny rozpočet a vzhľadom na uvedenú skutočnosť nemožno odhadnúť, či bude znamenať pre obce zvýšenie príjmov ich rozpočtov. 
Celkový dopad návrhu sa predpokladá takto: návrh prinesie pri predpokladanom zachovaní súčasného počtu prejednávaných priestupkov, predpokladanej zvýšenej výške ukladaných pokút v nadväznosti na vyššiu hornú hranicu pokút zvýšenie príjmov štátneho rozpočtu z pokút uložených obvodnými úradmi za priestupky  maximálne o 25 000 000 Sk.

2.	 Dopad na obyvateľov, hospodárenie podnikateľskej sféry a iných právnických osôb
Zákon nemá dopad na uvedené skupiny.

3.	 Dopad na životné prostredie
Zákon nemá dopad na životné prostredie.

4.	 Dopad na zamestnanosť
Zákon nemá dopad na zamestnanosť.